Document ID: 32013D0524

DEĊIŻJONI TAL-KUNSILL
tas-17 ta’ Ottubru 2013
dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt UE-EFTA dwar it-tranżitu komuni li tikkonċerna l-adozzjoni ta’ Deċiżjoni li temenda l-Konvenzjoni tal-20 ta’ Mejju 1987 dwar proċedura komuni ta’ tranżitu, fir-rigward tal-modifika ta’ kodiċijiet HS u kodiċijiet tal-imballaġġ
(2013/524/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
L-Artikolu 15 tal-Konvenzjoni tal-20 ta’ Mejju 1987 dwar proċedura komuni ta’ tranżitu (1) (il-“Konvenzjoni”) jagħti s-setgħa lill-Kumitat Konġunt UE-EFTA dwar it-tranżitu komuni imwaqqaf mill-Konvenzjoni sabiex jirrakkomanda u jadotta, permezz ta’ deċiżjonijiet, emendi għall-Konvenzjoni u l-Appendiċi tagħha.
(2)
Fis-26 ta’ Ġunju 2009, il-Kunsill għall-Kooperazzjoni Dognanali adotta Rakkomandazzjoni li temenda n-nomenklatura tas-Sistema Armonizzata. Bħala konsegwenza ta’ dik ir-Rakkomandazzjoni, fl-1 ta’ Jannar 2012 ir-Regolament ta’ Implimentazzjoni tal-Kummissjoni (UE) Nru 1006/2011 (2) daħal fis-seħħ u ssostitwixxa l-kodiċi HS 1701 11 b’żewġ kodiċijiet HS ġodda, jiġifieri 1701 13 u 1701 14, kif ukoll il-kodiċi HS 2403 10 b’żewġ kodiċijiet HS ġodda, jiġifieri 2403 11 u 2403 19.
(3)
Minħabba s-sostituzzjoni tal-kodiċijiet HS 1701 11 and 2403 10 permezz tar-Regolament ta’ Implimentazzjoni (UE) Nru 1006/2011, dawk il- kodiċijiet għandhom jiġu emendati wkoll fl-Anness I (Merkanzija li tinvolvi riskju ogħla ta’ frodi) għall-Appendiċi I għall-Konvenzjoni.
(4)
Il-Kummissjoni Ekonomika għall-Ewropa tan-Nazzjonijiet Uniti ħarġet reviżjoni 8.1 tar-Rakkomandazzjoni Nru 21 dwar, inter alia, kodiċijiet tal-imballaġġ. Huwa għalhekk neċessarju li l-lista ta’ kodiċijiet tal-imballaġġ li tinsab fl-Anness A2 għall-Appendiċi III għall-Konvenzjoni tiġi adattata f’konformità ma’ dik ir-reviżjoni.
(5)
Billi l-format tal-kodiċiiet tal-imballaġġ inbidel minn alphabetic2 (a2) għal alphanumeric2 (an2), it-Tip/Tul tat-tip ta’ tal-pakki (kaxxa 31) previst fl-Anness A1 għall-Appendiċi III għall-Konvenzjoni għandu wkoll jiġi emendat skont dan.
(6)
Għalhekk, il-pożizzjoni tal-Unjoni Ewropea dwar l-emenda proposta għandha tiġi determinata,
ADOTTA DIN ID-DEĊIŻJONI:
Artikolu 1
Il-pożizzjoni li għandha tiġi adottata mill-Unjoni Ewropea fil-Kumitat Konġunt UE-EFTA dwar it-tranżitu komuni li tikkonċerna l-adozzjoni tad-Deċiżjoni Nru 2/2013 mill-Kumitat Konġunt UE-EFTA dwar it-tranżitu komuni li temenda l-Konvenzjoni tal-20 ta’ Mejju 1987 dwar proċedura komuni ta’ tranżitu għandha tkun ibbażata fuq l-abbozz ta’ Deċiżjoni anness ma’ din id-Deċiżjoni.
Jista’ jintlaħaq qbil dwar bidliet żgħar għall-abbozz ta’ Deċiżjoni mir-rappreżentanti tal-Unjoni Ewropea fil-Kumitat Konġunt UE-EFTA dwar it-tranżitu komuni wara li jkunu debitament infurmaw lilll-Kunsill.
Artikolu 2
Il-Kummissjoni għandha tippubblika d-Deċiżjoni tal-Kumitat Konġunt UE-EFTA dwar it-tranżitu komuni msemmija fl-Artikolu 1, meta tiġi adottata, f’Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fil-Lussemburgu, is-17 ta’ Ottubru 2013.

Labels: 13
3
15
5